อยากรวยต้องเริ่มทำบัญชี
เมื่อเราเริ่มมีความรู้สึกว่าอยากเก็บเงินอย่างจริงจังขึ้นมาสิ่งแรกที่เราต้องทำไม่ใช่การเข้าคอร์สอบรมความรู้เรื่องการลงทุน
20 ก.ย. 2559

โดย...โยโมทาโร่ 
เมื่อเราเริ่มมีความรู้สึกว่าอยากเก็บเงินอย่างจริงจังขึ้นมาสิ่งแรกที่เราต้องทำไม่ใช่การเข้าคอร์สอบรมความรู้เรื่องการลงทุนแต่เป็นการเรียนรู้ที่จะฝึกวินัยการทำบัญชี รายรับ รายจ่ายก่อนเป็นอันดับแรกเพื่อเรียนรู้ว่าคุณควรจะบริหารจัดการเงินได้อย่างไร และนี่คือ 4 ขั้นตอนที่ช่วยให้คุณเรียนรู้ที่จะทำบัญชีรายรับรายจ่ายอย่างง่ายๆ ด้วยตัวคุณเอง
1.จดรายจ่ายมากกว่ารายรับเสมอ
นี่คือสิ่งที่ทำให้เราท้อใจที่สุดในการทำบัญชีรายรับรายจ่าย ผมเองก็เป็นเหมือนกันครับเวลาที่เห็นสิ่งที่ต้องจดในแต่ละวัน เดือนนึงมีเงินเดือนเข้า 1 ครั้ง แต่อีก 29-30 วันที่เหลือมีแต่รายจ่ายทั้งหมดนั่นเป็นเรื่องปกติของมนุษย์เงินเดือนทุกคน ขอให้เข้าใจและทำใจในเรื่องนี้ แต่สำหรับคนที่ทำใจไม่ได้จริงๆ เราแนะนำให้คุณหาอาชีพเสริม เพื่อจะได้จดตัวเลขเงินเข้าให้พอใจชื้นขึ้นได้บ้าง จดอย่างนี้ประมาณ 2-3 เดือนคุณก็จะรู้แล้วว่าอะไรที่เป็นจุดอ่อนซึ่งทำให้คุณเก็บเงินไม่อยู่
2.อะไรบ้างที่ต้องจดลงไป
ปกติแล้วเราจะต้องจดทุกอย่างที่มีเงินเข้าและออก ตั้งแต่ค่ารถตอนเช้า ค่าขนมค่าอาหาร แม้กระทั่งเงินบริจาคตามตู้รับบริจาค แต่นั่นอาจจะทำให้คุณรู้สึกเข้มงวดจุกจิกมากเกินไป คุณอาจจะเหลือเพียงแค่ค่าอาหาร ค่าเครื่องดื่ม ค่าเดินทาง ค่าขนม และรายจ่ายอื่นๆ 5 ถามว่าทำไมค่าเครื่องดื่ม ค่าขนมถึงไม่รวมไปกับค่าอาหารเลย นั่นก็เพราะว่าในวันๆ นึงเรามีโอกาสเสียเงินไปกับค่าเครื่องดื่ม ค่าขนม มากกว่าอาหาร นั่นจึงเป็นเหตุผลที่เราควรแยกออกจากกัน ในขณะที่รายจ่ายอื่นๆ จะรวมเป็นพวกเสื้อผ้า กระเป๋า รองเท้า เครื่องใช้ไฟฟ้า ซึ่งสิ่งเหล่านี้มีความถี่ในการซื้อต่อเดือนต่ำกว่าครับ
3.จดเวลาไหน
หากเป็นไปได้เราควรจดทุกครั้งที่มีรายจ่ายเกิดขึ้น แต่ในชีวิตจริงนั้นยากที่เราจะทำเช่นนั้น ช่วงเวลาที่เหมาะกับการจดบันทึกที่สุดคือช่วงก่อนนอน สละเวลาใส่ข้อมูลแค่ 5 นาทีต่อวันเท่านั้น แต่หากเราจำไม่ได้ว่าเมื่อเช้าเราจ่ายค่าอะไรไปบ้างคุณอาจจะประมาณเป็นตัวเลขคร่าวๆ แต่ต้องพอดีกับเงินที่เหลือในกระเป๋าสตางค์ ซึ่งนั้นก็หมายความอีกอย่างหนึ่งว่า ทุกเช้าในแต่ละวันคุณต้องจำให้ได้ว่าคุณพกเงินติดตัวไปทำงานเท่าไหร่
4.จดในอะไร
ปัจจุบัน เรานิยมการจดบัญชีรายรับรายจ่ายในแอพพลิเคชั่นในสมาร์ทโฟนมากกว่าจดในสมุดบัญชี แต่เอาจริงๆ แล้วการจดในสมุดบัญชีนั้นจะดูง่ายและเห็นภาพได้มากกว่าสมาร์ทโฟน แต่เมื่อพูดถึงความสะดวกแล้วอย่างไรก็สู้การจดใส่ในแอพพลิเคชั่นไม่ได้ และยิ่งคนที่อยากจะเก็บเรื่องรายรับรายจ่ายเป็นความลับส่วนตัว สมาร์ทโฟนคือทางเลือกที่ดีทีสุดครับ โดยแอพที่เราแนะนำก็แอพ Evo wallet รองรับทั้งระบบแอนดรอยด์และไอโอเอส หรือคุณอาจจะพิมพ์คำว่า “Expense” ในช่องค้นหาผ่านเพลย์สโตร์ ในระบบแอนดรอยด์ หรือแอพสโตร์ ในระบบไอโอเอส จะมีแอพช่วยบันทึกรายรับรายจ่ายมากมายอยู่ในนั้น แต่สำคัญที่สุดคืออย่าลืมจดและทำให้เป็นประจำสม่ำเสมอ